કાર્યક્રમ શરૂ થયો. પહેલી દસ મિનિટ તો એક પણ યુવાને કોઈ જ પ્રશ્ન ન પૂછ્યો. મને થયું કે આ યુવાનોને કાં તો કોઈ સમસ્યા જ નથી, કાં તો તેમના વડીલોની હાજરીમાં તેઓ પ્રશ્નો પૂછતાં સંકોચ અનુભવે છે. મેં કહ્યું કે, ‘એક કલાક માટે આ હૉલમાંથી વડીલો બહાર નીકળી જાય એ જરૂરી છે. વડીલોની મર્યાદા જાળવવાના સંસ્કાર તમે જ આ યુવાનોને આપ્યા છે. હવે તમારી હાજરીમાં તે તેમના પ્રશ્નો શી રીતે પૂછી શકશે ?’ થોડીક ચણભણ થઈ. વડીલો હૉલની બહાર એક મંડપ નીચે બેઠા અને પછી તો યુવાનોએ પ્રશ્નોની જે ઝડી વરસાવી છે ! હું તો તરબતર થઈ ગયો. આવો, તમેય થોડાક ભીંજાઓ.